IZJAVA PODPORE RADIU ŠTUDENT

Na Kemijskem inštitutu nas žalosti vest o nameri Študentske organizacije Slovenije, ki z letošnjim letom načrtuje ukinitev finančne podpore Radiu Študent. Gre za medij, ki neprekinjeno deluje že več kot pol stoletja in pomembno soustvarja slovensko neodvisno medijsko krajino.

Odlična znanstvena redakcija Radia Študent, ki jo sooblikujejo tudi mnogi študentje naravoslovnih ved, ob tem v eter na edinstven način pošilja novice o najrazličnejših znanstvenih dognanjih, ter objavlja pogovore z mladimi in uveljavljenimi raziskovalkami in raziskovalci z različnih aktualnih področij znanstvenoraziskovalnega prostora. Prav zato menimo, da je Radio Študent pomemben promotor znanosti, kar je po našem mnenju v trenutnih razmerah še kako pomembno in odgovorno poslanstvo.

V prepričanju, da je Radio Študent za sooblikovanje neodvisnega slovenskega medijskega prostora še kako potreben, zagovarjamo njegov nadaljnji obstoj.

prof. dr. Gregor Anderluh

direktor Kemijskega inštituta